PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/ZK/3/1/072	Bratislava 20. júna 2005

Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podnikateľom Vegacom, a.s. so sídlom Šenovská 30/434, 182 03 Praha 8-Ďáblice, Česká republika, IČ: 257 88 680 zastúpeným splnomocneným právnym zástupcom Mgr. Rolandom Uhrinom, advokátom, Ventúrska 1, 811 01 Bratislava 1  vo veci koncentrácie podnikateľov Vegacom, a.s. so sídlom Šenovská 30/434, 182 03 Praha 8-Ďáblice, Česká republika, IČ: 257 88 680 a ATLANTEL, s.r.o. so sídlom Gorazdova 26, 052 01 Spišská Nová Ves, IČO: 31 656 056

r o z h o d o l

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie spočívajúcej v získaní priamej kontroly podnikateľom Vegacom, a.s. so sídlom Šenovská 30/434, 182 03 Praha 8-Ďáblice, Česká republika, IČ: 257 88 680 nad podnikom podnikateľa ATLANTEL, s.r.o. so sídlom Gorazdova 26, 052 01 Spišská Nová Ves, IČO: 31 656 056 na základe Investičnej zmluvy uzatvorenej medzi podnikateľmi Vegacom, a.s., ATLANTEL, s.r.o., ATLANTEL Consulting, a.s. a  Ing. Vladimírom Šiškom a Mariánom Joščákom zo dňa 10. 5. 2005 z a s t a v u j e, pretože dôvod na konanie nebol daný.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným pod číslom 3053/2004 dňa 30. 5. 2005 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spočívajúcej v získaní priamej kontroly podnikateľom Vegacom, a.s. so sídlom Šenovská 30/434, 182 03 Praha 8-Ďáblice, Česká republika, IČ: 257 88 680 (ďalej len „Vegacom“) nad podnikom podnikateľa ATLANTEL, s.r.o. so sídlom Gorazdova 26, 052 01 Spišská Nová Ves, IČO: 31 656 056 (ďalej len „Atlantel“) na základe Investičnej zmluvy uzatvorenej medzi podnikateľmi Vegacom, a.s., ATLANTEL, s.r.o., ATLANTEL Consulting, a.s. a  Ing. Vladimírom Šiškom a Mariánom Joščákom zo dňa 10. 5. 2005.
 
Na základe tohto oznámenia sa dňa 30. 5. 2005 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0064/OK/2005, o čom úrad informoval oznamovateľa koncentrácie listom č. 3242/PMÚ SR/2005 zo dňa 8. 6. 2005

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť.

Oznamovateľ koncentrácie doplnil oznámenie koncentrácie listom zaevidovaným úradom pod číslom 3323/2005 dňa 13. 6. 2005.

Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Vegacom je akciovou spoločnosťou založenou podľa českého práva zapísanou v Obchodnom registri Mestského súdu v Prahe, oddiel B, vložka 6070. Vegacom sa zaoberá predovšetkým komplexnými dodávkami bezpečnostných, telekomunikačných a informačných systémov a dátových sietí. Produkty spoločnosti Vegacom zahŕňajú dodávky telekomunikačných, prenosových a spojovacích systémov, štruktúrovanej kabeláže, komunikačných serverov, pobočkových ústrední, elektronických bezpečnostných systémov, kamerových a ozvučovacích systémov, rádioreléových systémov, optických a metalických sietí, širokopásmových prenosových technológií ako aj servisnú činnosť dodávaných technológií, meranie a reguláciu, predaj meracích prístrojov a projektovú činnosť. Jediným akcionárom spoločnosti Vegacom je Zeta Osteurope Holding, S. A. so sídlom v Luxembursku. Vegacom kontroluje v Slovenskej republike spoločnosti Telemont Slovensko, a.s. a Vegacom Slovakia, a.s., ktoré sú obe činné v rovnakej oblasti ako spoločnosť Vegacom.

Z vyššie uvedených skutočností vyplýva, že Vegacom je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Atlantel je spoločnosťou s ručením obmedzeným zapísanou v Obchodnom registri Okresného súdu Košice I, oddiel Sro, vložka číslo 1738/V. Hlavným predmetom činnosti spoločnosti je predaj a servis bezpečnostných a komunikačných systémov a dátových sietí. Atlantel vykonáva dodávku, montáž a servis digitálnych pobočkových ústrední, počítačových sietí, požiarnych systémov a systémov priemyselnej televízie ako aj údržbu, odborné prehliadky a odborné skúšky elektrických zariadení a projekčnú a inžiniersku činnosť v oblasti podnikania. Atlantel nemá žiadne dcérske spoločnosti.

Vzhľadom na to, že Atlantel je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Zmluvy o prevode obchodných podielov uzatvorenej medzi podnikateľom Vegacom, a.s. a Ing. Vladimírom Šiškom a Mariánom Joščákom 

Dňa 10. 5. 2005 bola medzi podnikateľom Vegacom, podnikateľom Atlantel, spoločnosťou ATLANTEL Consulting, a.s. a  Ing. Vladimírom Šiškom a Mariánom Joščákom uzatvorená Investičná zmluva (ďalej len „Zmluva“), na základe ktorej nadobudne podnikateľ Vegacom 100 % podiel na základnom imaní spoločnosti Atlantel. Keďže podnikateľ Vegacom bude jediným spoločníkom v spoločnosti Atlantel, bude po transakcii vykonávať nad týmto podnikateľom výlučnú kontrolu.

Z vyššie uvedených skutočností dospel úrad k záveru, že na základe Zmluvy získa podnikateľ Vegacom priamu kontrolu nad podnikom podnikateľa Atlantel podľa § 9 ods. 1 písm. b) zákona v spojení s § 9 ods. 4 písm. a) zákona.
Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Na základe vyššie uvedeného úrad zistil, že účastníkom správneho konania je v tomto prípade podnikateľ Vegacom, ktorý získa priamu kontrolu nad podnikom podnikateľa Atlantel.

Účastníkmi koncentrácie sú podnikatelia, ktorí získavajú kontrolu nad podnikom iného podnikateľa ako aj podnikateľ, ktorý je predmetom koncentrácie, teda nad ktorým je priama alebo nepriama kontrola získavaná. Z uvedeného vyplýva, že účastníkom predmetnej koncentrácie je podnikateľ Vegacom, ktorý získa priamu kontrou nad podnikom podnikateľa Atlantel, ako aj podnikateľ Atlantel, nad ktorým je na základe Zmluvy kontrola získavaná.

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie sa za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov:
a)	účastníka koncentrácie, 
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu 
2.	má právo vykonávať viac ako polovicu hlasovacích práv
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b)
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Na základe informácií poskytnutých v oznámení koncentrácie úrad zistil, že spoločný celosvetový celkový obrat podnikateľov Vegacom a Atlantel za uzavreté účtovné obdobie predchádzajúce vzniku koncentrácie, t.j. rok 2004 presahuje 1,2 mld. Sk. Úrad ďalej zistil, že podnikateľ Atlantel za uzavreté účtovné obdobie predchádzajúce vzniku koncentrácie dosiahol v Slovenskej republike celkový obrat nižší ako 360 mil. Sk, a teda koncentrácia nepodlieha kontrole úradu podľa § 10 ods. 1 písm. a) zákona.

V nasledujúcom úrad zisťoval, či druhý účastník koncentrácie, podnikateľ Vegacom dosiahol v Slovenskej republike obrat aspoň 500 mil. Sk a aspoň jeden ďalší účastník koncentrácie dosiahol celosvetový celkový obrat najmenej 1,2 mld. Sk. Keďže celosvetový celkový obrat podnikateľa Atlantel nedosiahol 1,2 mld. Sk, nie je potrebné zaoberať sa vyčíslením obratu podnikateľa Vegacom v Slovenskej republike. Na základe uvedeného úrad zistil, že predmetná koncentrácia nepodlieha kontrole úradu ani podľa § 10 ods. 1 písm. b) zákona. Konkrétne údaje boli označené za predmet obchodného tajomstva a sú súčasťou spisového materiálu.

Z vyššie uvedeného vyplýva, že posudzovaná koncentrácia nepodlieha kontrole úradu. Podľa § 32 ods. 2 písm. c), úrad zastaví konanie rozhodnutím, ak dôvod na konanie nebol daný alebo odpadol. Na základe uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Emília Babiaková
	hlavný štátny radca –
	splnomocnenkyňa pre koncentrácie

Rozhodnutie sa doručuje:

Mgr. Roland UhrinaadvokátVentúrska 1811 01 Bratislava 1